ПРЕДЛОГ ЗАКОНА

О ПОТВРЂИВАЊУ СПОРАЗУМА

ИЗМЕЂУ

ВЛАДЕ РЕПУБЛИКЕ СРБИЈЕ

И

ВЛАДЕ РЕПУБЛИКЕ МАКЕДОНИЈЕ

О САРАДЊИ У ОБЛАСТИ ТУРИЗМА

Члан 1.

Потврђује се Споразум између Владе Републике Србије и Владе Републике Македоније о сарадњи у области туризма, потписан 16. фебруара 2015. године у Скопљу, у оригиналу на српском, македонском и енглеском језику.

Члан 2.

Текст Споразума између Владе Републике Србије и Владе Републике Македоније о сарадњи у области туризма у оригиналу на српском језику гласи:

СПОРАЗУМ

између Владе Републике Србије и Владе Републике Македоније

о сарадњи у области у туризма

Влада Републике Србије и Влада Републике Македоније (у даљем тексту: Стране),

у жељи да допринесу развоју односа у области туризма између Републике Србије и Републике Македоније и јачању сарадње међу надлежним органима двеју држава,

увиђајући да односи у области туризма представљају важан и неопходан аспект јачања пријатељских односа између држава Страна,

у жељи да створе основ за проширење односа у области туризма између Републике Србије и Републике Македоније,

споразумеле су се о следећем:

Члан 1.

Стране ће, у складу с националним законодавством својих држава и међународно преузетим обавезама, предузети све потребне мере за промовисање и подстицање развоја туристичких односа између држава Страна и за олакшавање токова туризма, уз подршку туристичких агенција и других структура и организација које обављају делатност у области туризма.

Члан 2.

Стране ће створити повољан оквир за улагања у област туризма у својим државама, у складу са националним законодавствима двеју држава. Стране ће промовисати развој туристичких производа, у складу са међународном праксом и законодавством које је на снази у државама Страна.

Члан 3.

Стране ће размењивати информације, укључујући и статистичке податке који се односе на област туризмa у њиховим државама, и подстицаће узајамно учешће на сајмовима туризма, на основу међусобног договора Страна.

Члан 4.

Стране ће подстицати посећивање туристичких потенцијала обеју држава.

Члан 5.

Стране ће доприносити размени искуства у области обуке стручног кадра у области туризма у својим државама.

Члан 6.

Стране ће подстицати развој сарадње у области туризма у складу с правилима Светске туристичке организације (UNWTO) и других међународних туристичких организација.

Члан 7.

Стране ће доприносити размени искуства и информација о активностима туристичких организација њихових држава, у складу с националним законодавством држава Страна.

Стране ће размењивати информације о туристичком потенцијалу двеју држава и подстицаће организовање посета за представнике медија и стручњаке из области туризма.

Члан 8.

Стране ће пружити подршку националним туристичким организацијама у развоју концепта заједничког представљања дестинација на трећим, а пре свега прекоморским тржиштима, укључујући израду заједничког промотивног материјала у електронској и штампаној форми, заједничке кампање, заједничког наступа на сајмовима.

Стране ће подстицати сарадњу националних туристичких организација на изради пројеката у оквиру прекограничне и других врста међународне сарадње у циљу јачања капацитета подизања нивоа образовања и видљивости обе туристичке дестинације.

Члан 9.

Стране самостално сносе све трошкове настале приликом спровођења овог споразума, у оквиру ограничења утврђених националним законодавствима држава Страна.

Члан 10.

Овај споразум не утиче на међународне обавезе које су Стране преузеле.

Члан 11.

Сва неслагања у тумачењу и примени овог споразума решаваће се споразумно путем преговора и консултација дипломатским путем.

Члан 12.

Овлашћени органи задужени за спровођење одредби овог споразума су:

за Републику Србију – министарство надлежно за послове туризма,

за Републику Македонију – министарство надлежно за послове туризма.

Стране ће се међусобно дипломатским путем обавештавати о свакој промени овлашћених органа.

Члан 13.

Измене и допуне овог споразума врше се обостраном сагласношћу Страна. Измене и допуне ступају на снагу у складу с одредбама члана 14. овог споразума.

Члан 14.

Овај споразум ступа на снагу на дан последњег обавештавања којим једна од Страна обавештава другу о завршетку интерних законских поступака потребних за ступање овог споразума на снагу.

Овај споразум се закључује на рок од пет (5) година. Његово важење се прећутном сагласношћу сваки пут продужава за још пет (5) година, под условом да ниједна од Страна не обавести другу Страну у писаном облику најмање шест месеци пре дана престанка важења овог споразума о својој намери да раскине овај споразум.

Обавештење о раскиду овог споразума које је упутила једна Страна не утиче на спровођење активности које су започете пре раскида овог споразума.

Потписано дана 16.02.2015. у Скопју, у два истоветна примерка на српском, македонском и енглеском језику, од којих су сви подједнако веродостојни. У случају несагласности у тумачењу или спровођењу, меродавна је верзија на енглеском језику.

за Владу Републике Србије зa Владу

Републике Mакедоније

Расим Љајић Владимир Пешевски

Члан 3.

Овај закон ступа на снагу осмог дана од дана објављивања у „Службеном гласнику Републике Србије - Међународни уговориˮ.

О Б Р А З Л О Ж Е Њ Е

I. Уставни основ за доношење закона

Уставни основ за доношење овог закона садржан је у члану 99. став 1. тачка 4. Устава Републике Србије, према којем Народна скупштина потврђује међународне уговоре када је законом предвиђена обавеза њиховог потврђивања.

II. Разлози за потврђивање међународног уговора

Споразум између Владе Републике Србије и Владе Републике Македоније о сарадњи у области туризма предложен је са циљем унапређења међусобних односа у области туризма и остварењем доприноса унапређењу укупних билатералних односа. На овај начин се успоставља институционални оквир за јачање сарадње између појединих партнера у туризму, што представља врло важан допринос унапређењу укупних економских односа између две државе.

У сарадњи Републике Србије и Републике Македоније у области туризма у 2014. години, према подацима Републичког завода за статистику, забележен је раст од 11,4% у броју долазака (39.621 долазака страних туриста) и раст од 8,8% у броју ноћења (114.997 ноћења страних туриста), у односу на 2013. годину. Имајући у виду да је у 2014. години у Републици Србији забележено укупно 1,028.732 долазака страних туриста (+11,6% у односу на 2013. годину) и 2,161.054 ноћења (+8,7% у односу на 2013. годину) учешће туриста из Републике Македоније у овом промету износи 3,8% у броју долазака и 3,6% у броју ноћења. Наведене чињенице представљају посебан изазов за туристичку индустрију у обе државе у циљу постизања бољих резултата.

Рачунајући на значајан потенцијал за даљи развој односа у области туризма, потребно је детаљно анализирати могућности за дефинисање туристичке понуде примерене тражњи потенцијалних туриста две државе. Такође, неопходно је унапређење промоције туристичке понуде Републике Србије на тржишту Републике Македоније и обрнуто.

Споразум између Владе Републике Србије и Владе Републике Македоније о сарадњи у области туризма је стандардног типа за ову врсту споразума и закључен је између Владе Републике Србије и Владе Републике Македоније у својству „Странаˮ. Њиме се потврђује спремност две државе да наставе и унапређују билатералну сарадњу, на основу тржишних принципа у области туризма у складу са важећом националном законском регулативом и међународним трендовима.

Одредбама Споразума назначени су посебни облици сарадње од интереса и значаја за развој туризма у обе државе, у циљу успостављања правне основе за даљи развој туристичке размене на принципима равноправности и узајамне користи. Споразумом се предвиђа стварање повољног оквира за улагања у туризам, у складу са важећим прописима и међународном праксом. Такође се предвиђа размена информација, укључујући и статистичке податке, уз подстицање узајамног учешћа на сајмовима туризма, као и заједничког представљања дестинација обе државе на прекоморским тржиштима. Споразумом се предвиђа и размена искустава у обуци стручног кадра у области туризма, али и развој сарадње у складу с правилима Светске туристичке организације (*UNWTO*) и других међународних туристичких организација. Споразум садржи, између осталог, начин решавања спорова у вези са његовим тумачењем или спровођењем. Споразум се закључује на период од пет година и аутоматски ће бити продужаван за исти временски период, уколико га једна страна не откаже шест месеци пре његовог истека.

III. Стварање финансијских обавеза извршавањем међународног уговора

Извршавањем овог међународног уговора не стварају се финансијске обавезе за Републику Србију.

IV. Процена износа финансијских средстава потребних за спровођење закона

Спровођење овог закона не изискује посебна финансијска средства из буџета Републике Србије.